LH เผยบ.ย่อยรับทรัพย์ 2.4 พันลบ. หลังขายอพาร์ทเม้นท์ในแคลิฟอร์เนีย จ่อบุ๊กกำไรไตรมาส 4/63
LH เผยบ.ย่อยรับทรัพย์ 2.4 พันลบ. หลังขายอพาร์ทเม้นท์ในแคลิฟอร์เนีย จ่อบุ๊กกำไรไตรมาส 4/63
26 พ.ย. 2563

บริษัทแลนด์แอนด์เฮ้าส์ จำกัด (มหาชน) หรือ LH เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 24 พฤศจิกายน 2563 Land and Houses U.S.A. Inc. ซึ่งเป็นบริษัทย่อยที่บริษัทฯ ถือหุ้นร้อยละ 100 ได้ขายอพาร์ทเม้นท์ที่ชื่อ The Mode Residence ในรัฐแคลิฟอร์เนียให้กับบุคคลที่ไม่มีความสัมพันธ์กับบริษัทฯ ในราคา 80.05 ล้านดอลลาร์สหรัฐ หรือคิดเป็นเงินไทยประมาณ 2,415.59 ล้านบาท (ที่อัตราแลกเปลี่ยน 1 ดอลลลาร์สหรัฐ = 30.176 บาท) คิดเป็นร้อยละ 1.99 ของสินทรัพย์รวมตามงบการเงินรวม ณ วันที่ 30 กันยายน 2563 และขนาดของรายการไม่เข้าข่ายการได้มาหรือจำหน่ายไปซึ่งสินทรัพย์ตามประกาศของตลาดหลักทรัพย์แห่งประเทศไทย
โดยการขายอพาร์ทเม้นท์ดังกล่าวทำให้ Land and Houses U.S.A. INC. มีกำไรจากการขายทรัพย์สินก่อนหักภาษีเงินได้จำนวนประมาณ 13.77 ล้านดอลลาร์สหรัฐ หรือคิดเป็นเงินไทยประมาณ 415.52 ล้านบาท ซึ่งบริษัทฯ จะรับรู้กำไรดังกล่าวในไตรมาสที่ 4 ปี 2563